དར་ལྕོག་ནི་རླུང་རྟ་འཕེལ་བའི་མཚོན་རྟགས་ཤིག་ཡིན་པ་དང་ལོ་ལྟར་རྙིང་འབུད་གསར་འཛུགས་བྱེད་དགོས་གཤིས།དེའང་རང་འདོད་ལྟར་བྱས་ན་མི་འགྲིག་པར་སྐར་རྩིས་ལས་ཅི་བབས་གཞིར་བཟུང་སྟེ་ལོ་གསར་ཚེས་གཅིག་རྗེས་ཀྱི་ཚེས་ཆ་བཟང་བའི་ཉིན་ཞིག་ཁང་པའི་ཡང་ཐོག་སྟེང་དར་ལྕོག་གསར་སློང་བྱེད་ཀྱི་ཡོད།དེ་ཉིན་ཞོགས་པ་སྒོ་ར་ཡོངས་ཀྱི་མི་རྣམས་ལུས་ལ་རྒྱན་གོས་གཟབ་མཆོར་བཀླུབས་ཏེ་ཐོག་ཁའི་སྟེང་མཉམ་དུ་འཛོམས་ནས་དགའ་སྤྲོའི་ངང་ལྷ་གསོལ་ལམ་ཐོག་གསོལ་གྒཡི་བྱེད་སྒོ་གཟབ་རྒྱས་ཤིག་སྤེལ་བ་དང་སྦྲགས་དར་ལྕོག་གསར་པ་བཙུགས་ཀྱི་ཡོད།བཀྲ་ཤིས་པའི་ཉིན་དེར་ས་གཞི་ཆེན་པོར་ཞོགས་པའི་ཉི་གཞོན་ལྷང་ལྷང་འཕྲོས་མ་ཐག་ཐོག་ཁང་སོ་སོའི་བསངས་ཁུང་ལས་དྲི་བསུང་རབ་ཏུ་འཐུལ་བའི་ལྷ་བསངས་ཀྱི་དུ་བ་མཁའ་ལ་སྔོ་ལོང་ལོང་དུ་འཕྱུར་ཞིང་།ཡང་སྟེང་ཐོག་ལ་ལས་གདན་ལྕོག་དབོར་བ་དང་ལ་ལས་ལག་ཏུ་ཕྱེ་མར་དང་ཇ་ཆང་།ཞལ་ཏོག་སོགས་ཟ་རིགས་སྣ་ཚོགས་འཁྱེར་ནས་བྲེལ་འཚུབ་ངང་སྒྲིག་གཤོམས་བྱེད་པ་དང་།གྲ་སྒྲིག་ཡོངས་སུ་ཚར་རྗེས་གྲོང་པ་ཁྱིམ་མཚེས་རྣམ་ལྷན་འཛོམས་ཐོག་ཕོ་མོ་རྒན་གཞོན་གོ་རིམ་ལྡན་པའི་ངང་བཞུགས་གྲལ་གྱི་གདན་ལ་འཁོད་ཐོག་ཧ་ལམ་ཞོགས་པར་ཆུ་ཚོད་བཅུ་པའི་ཡས་མས་སུ་ཐོག་གསོལ་གྱི་བྱེད་སྒོ་དངོས་སུ་འགོ་ཚུགས་ཀྱི་ཡོད།དགའ་སྤྲོའི་རྣམ་པའི་ཁྲོད་དུ་དགེ་འདུན་པའམ་ཡང་ན་རྒན་རབས་ཞིག་གིས་ལྷ་བསངས་རྣམ་དག་ཆོས་སྐུ་སོགས་དཔེ་ཆ་འདོན་ཀློག་བྱས་ཏེ་ཐོག་གསོལ་འགོ་བཙུགས་པ་དང་དེ་གྲུབ་པའི་རྗེས་སུ་ཚང་མ་ཡར་ལངས་ནས་དུ་བ་སྔོ་ལོང་ལོང་དུ་འཕྱུར་བའི་བསངས་ཁུང་ལ་ཁ་ཕྱོགས།མགྲིན་དབྱངས་བཟང་བ་ཞིག་གིས་རྣམ་ཐར་བཏང་།དེ་ནས་རྩམ་སྦར་མོ་གང་བསླངས་ནས་མགྲིན་གཅིག་ཏུ་སྐད་གསང་མཐོན་པོས་གསོལ་ལོ།གསོལ་ལོ།ཞེས་ལན་གསུམ་བརྗོད་རྗེས་ཀི་ཀི་སོ་སོ།ལྷ་རྒྱལ་ལོ་ཞེས་སྦར་མོའི་ནང་གི་རྩམ་པ་གནམ་ལ་གཏོར་ནས་ཕྱོགས་བཅུའི་ལྷ་ཀླུ་གཞི་བདག་རྣམ་ལ་ལོ་གསར་པ་དེའི་ནང་འགྲོ་བ་རིགས་དྲུག་སེམས་ཅན་ཐམས་ཅད་ལས་ངན་བགེགས་བར་ཆད་མི་ཡོང་བ་དང་བྱ་བ་ལམ་ལྷོང་ཡོང་བའི་གསོལ་བ་སྨོན་འདེབས་བྱེད་ཀྱི་ཡོད།བསང་གསོལ་མཇུག་སྒྲིལ་རྗེས་ཕོ་གཞོན་ཚོས་དར་ལྕོག་རྙིང་པ་མར་ཕབ་ནས་དར་ལྕོག་གསར་པ་བཙུགས་པ་དེ་ཡང་དུས་ཚོད་དང་ཕྱོགས་གཙང་སྨན་རྩིས་ཁང་གི་ལོ་ཐོར་གང་གསལ་གཞིར་བཞག་ལས་རང་སྣང་གང་ཤར་བྱེད་ཀྱི་མེད།དེའི་ཐོག་ནས་ཐོག་གསོལ་བྱེད་སྒོ་ནི་རླུང་རྟ་འཕེལ་ཞིང་བྱ་བ་ལམ་ལྷོང་གི་རེ་སྨོན་མཚོན་པའི་ཆོས་ལུགས་དང་དམངས་སྲོལ་གོམས་གཤིས་གཉིས་ཀ་ཟུང་དུ་འབྲེལ་བའི་བྱེད་སྒོ་ཞིག་ཡིན་པ་མཚོན་ཐུབ།དར་ལྕོག་བཙུགས་རྗེས་ཐོག་གསོལ་གྱི་བྱེད་སྒོ་དངོས་མཇུག་འགྲིལ་ཏེ་ཚང་མ་རང་རང་གནས་ལ་འཁོད་ནས་ཕན་ཚུན་ཇ་ཆང་འདྲེན་པ་དང་གླུ་གཞས་གཏོང་བ།རྩེད་ཇོར་རོལ་བ།གཏམ་གླེང་བྱེད་པ་ལ་སོགས་བཀྲ་ཤིས་དགའ་སྤྲོའི་དཔལ་ལ་རོལ་ཞིང་མཆིས།སྤྱིར་ཐོག་གསོལ་གྱི་བྱེད་སྒོ་ནི་ལྷ་གསོལ་འཕྲིན་བཅོལ་ཕྱིར་ཁྱིམ་མཚེས་འདུ་འཛོམས་བྱེད་པ་ཞིག་ཡིན།འོན་ཀྱང་དེའི་ཞོར་དུ་གྲོང་པ་ཁྱིམ་མཚེས་ཚོ་རྟག་ཏུ་མཛའ་མཐུན་མཉམ་གནས་ཡོང་རྒྱུར་ཕན་པའི་འབྲེལ་ལམ་ཟབ་མོ་ཞིག་ཀྱང་བཙུགས་ཐུབ་ཀྱི་ཡོད།ལོ་གཅིག་ཞག་མ་སུམ་རྒྱ་དྲུག་ཅུའི་ནང་གྲོང་པ་ཕན་ཚུན་ཁོན་ཁོན་ཐོགས་ཐོགས་སྤུ་ཙམ་མེད་པ་ག་ལ་སྲིད།ཡིན་ནའི་ཚང་མའི་སེམས་ནང་ཐག་རིང་གི་གཉེན་ལས་གྲོང་པའི་དགྲ་དགའ་ཞེས་པའི་གཏམ་དཔེ་དེའི་གོ་དོན་གསལ་པོ་རྟོགས་ཀྱི་ཡོད།